Opkomende Bok se skepdoel red Roemenië-kampioen | Maroela Media
Jody Rose – wedstrydwenner. (Foto: Facebook)
Jody Rose (losskakel) se geleerde skopvoet het verseker dat die Roemeense kampioen,Timosoara Saracens, die wedstryd teen die weermagspan Steaua Bucuresti met 18-16 wen.
Dit is die soldate se eerste Superliga-nederlaag vanjaar.
♦ In nog 'n wedstryd in dié reeks het Darron Baron twee doelskoppe tot CSM Bucuresti se sege van 54-7 oor Dinamo Bucuresti bygedra.
Baron, een van die voorste puntemakers in die reeks, het die Vrystaat-vyftiental in die Curriebeker-opstelronde verteenwoordig.
♦ Die Springbok Willie le Roux (heelagter) het 'n drie vir Wasps gedruk in sy sege van 39-22 oor Newcastle in die Engelse Premierliga.
♦ David Ewers (flank) het 'n drie vir die verdedigende kampioen, Exeter, teen Harlequins gedruk.
Exeter het die kragmeting met 42-17 oorheers.
♦ Die Bok Ruan Pienaar (skrumskakel) het twee doelskoppe en 'n strafdoel vir Montpellier teen Lyon aangeteken, en Nico Janse van Rensburg (slot), wat Superrugby vir die Bulls gespeel het, het 'n drie gedruk.
Hulle kon egter nie voorkom dat Lyon die wedstryd met 32-24 wen nie.
Montpellier se Boksenter Jan Serfontein is met 'n geel kaart gestraf.
♦ Nóg 'n Bok, Flip van der Merwe (slot), het die eerste van die wenspan se drie drieë in Clermont se sege van 36-26 oor Toulouse gedruk.
♦ Rory Kockott (skrumskakel) het 'n doelskop en 'n strafdoel tot Castres se oorwinnining van 54-3 oor Oyonnax bygedra.
Kockott, 'n Franse toetsspeler, het die Lions en die Sharks in die Superrugbyreeks verteenwoordig.
♦ Perpignan is ná vier jaar se tweedevlakrugby terug in die Franse Top14-liga nadat hy Grenoble Sondag met 38-13 in die ProD2-eindstryd verslaan het.
Voor hul afskuiwing het die Kataloniërs 103 jaar lank in die Franse topliga gespeel en dit sewe keer gewen.
Perpignan was een van die eerste Franse klubs wat 'n speler uit Suid-Afrika gelok het toe die Noord-Transvaalse slot Barend Britz in die jare tagtig daar geen speel het.
Britz woon steeds in dié stad, waar hy 'n gewilde kuierplek bedryf.
CdV · 12 maande gelede
Dankie Pieter en Maroela vir die vars nuus hoe Suid Afrikaners in rugby oorsee vaar. Ook vir die nuus oor nuwe Suid Amerikaanse super ses. Doen so voort. Min ander media doen dit en as hul die slag iets publiseer is die nuus 'n week of langer oud.